  Виталий Пронин Журналистика удысысь Эрик Батуев нимо калык премиен пусъемын «Удмурт дунне» газетлэн ватлӥсь редакторез Зинаида Рябинина. Э. Батуев нимо премия сётӥське удмурт журналистикаез азинтэм, удмурт кылэз но культураез вӧлмытэм, калыкен герӟаськем сюлмаськытӥсь ужпумъёсты ӝутэм, удмуртъёслэн улонзы сярысь пӧртэм ужрадъёсты паськыт возьматэм понна. «Удмурт Кенешлэн» премиосты сётонъя комиссиез пусйиз Зинаида Кирилловналэсь зэмос профессионал луэмзэ, мур но лэчыт кылын гожъяськемзэ. - Мон понна та туж бадӟым дунъет, - мылкыдзэ усьтӥз Зинаида Рябинина. - Угось мон тодмо вал асэныз Валераен (Эрикен). Паймылӥ солэн визьмызлы, огдыре ик туж востэм но кышкасьтэм луэмезлы, адямиез усьтыны быгатэмезлы. Мыным дуно Эриклэн статьяосыз, кылбуръёсыз, дэмланъёсыз. Нялтас вераса, Зинаида Кирилловна ӝыны премизэ - 10 сюрс манетсэ - сётӥз кылбурчилэн анаезлы Анна Батуевалы. - Анна Филипповналы сыӵе пи будэтэмез понна тау кареме потӥз. Эриклэн улонысь кошкемез сое туж шуккиз. Но кышномурт ӧз чигиськы, басьтӥськиз пиезлэсь книгаоссэ дасян-поттон борды. Озьы со, чырыен-пырыен люкаса, пиезлэсь 2 книгазэ поттыны быгатӥз. Но Э. Батуевлэн лачак материалъёсыз кылемын на, анаез малпа эшшо одӥг книга дасяны, та коньдон мед мыноз ӟеч уже, - шуиз Зинаида Кирилловна. Шаерысьтымы журналистъёс пӧлын Э. Батуев нимо премия сётӥське 2011-тӥ арысен. Солэн учредительёсыз - «Удмурт Кенеш» ассоциация, Удмуртиысь Журналистъёслэн огазеяськонзы, Улосэз азинтон стратегияя институт. Премилэн быдӟалаез - 20 сюрс манет. Елена Миннигараева Теги: ЗинаидаРябинина премия удмуртдунне ЭрикБатуевнимоэлькунпремия  